ועדת הכספים, כנסת 20, פרוטוקול מספר 224, 2015-12-30 10:45

משה גפני: שינויים בתקציב לשנת 2015 - אני ביקשתי ממנהל הוועדה להביא ראשון את הנושא של המגזר הערבי כי אתם רוצים להיות בזה ואתם תוכלו להצביע.

משה גפני: בבקשה.

<טמיר כהן: אנחנו מדברים על פניות 154 עד 160.

<טמיר כהן: זה בסט הראשון בעמוד 5.

משה גפני: זה הוסבר, הוסבר.

משה גפני: הפניה הזאת כוללת 106,761 מיליון שקל עבור הרשויות המקומיות במגזר הערבי והבדווי ועוד סעיפים נוספים שהוסברו אתמול ושכוללים עוד כספים למגזר הערבי והדרוזי והצ'רקסי.

<קריאה: ללא החרדי.

אחמד טיבי: 106 מיליון שקל רשויות מקומיות ערביות.

בצלאל סמוטריץ': אם תצעק את זה עוד פעם אני - - -

רחל עזריה: צריך לומר כל הכבוד לשר האוצר.

רחל עזריה: נכון, טיבי?

משה גפני: מה שלא הוצבע אתמול, עכשיו אנחנו הולכים להצביע על זה.

משה גפני: אני מבקש את הסיוע שלכם בהצבעה.

משה גפני: מי בעד הפניות ירים את ידו?

משה גפני: מי נגד?

משה גפני: מי נמנע?

משה גפני: בעד הפניות – פה אחד

משה גפני: אושר פה אחד.

משה גפני: אני מודה לכם, כל הכבוד.

אחמד טיבי: אבל איפה הגיבורה שמנעה את ההצבעה אתמול?

בצלאל סמוטריץ': גפני, איפה טיבי?

בצלאל סמוטריץ': עכשיו אתם מצביעים בעד יהודה ושומרון גם.

בצלאל סמוטריץ': תהיו בני אדם.

בצלאל סמוטריץ': קצת הגינות תגלו מידי פעם, אתה יודע.

משה גפני: רבותי, אני מבקש שקט.

משה גפני: אין לנו הרבה זמן.

מיקי לוי: אנחנו - רביזיות על הכול, טמיר.

מיקי לוי: חוץ מהם.

משה גפני: לא לדבר באמצע הצבעה.

זאב בנימין בגין: לא הבנתי.

זאב בנימין בגין: רביזיה גם על הראשונה?

מיקי לוי: לא, לא.

מיקי לוי: הראשונה עברה ברוב קולות והצבענו בעד.

משה גפני: פניה 12 עד 14 בעמוד 1 בחוברת הראשונה – משרד ראש הממשלה.

משה גפני: הוסבר אתמול.

משה גפני: מי בעד אישור הפניות ירים את ידו?

משה גפני: בעד הפניות – רוב

משה גפני: פניות מס' 12 עד 14 – משרד ראש הממשלה, אושרו.

משה גפני: תודה רבה.

משה גפני: הפניות אושרו.

משה גפני: יש בקשה של חבר הכנסת מיקי לוי לרביזיה.

משה גפני: מספר פניה לוועדה 154 עד 160.

משה גפני: זה היה, זה מה שהצבענו.

משה גפני: על זה אין רביזיה.

משה גפני: אנחנו עוברים את הפניה שהיתה קודם, לפי הסדר - 172.

מיקי לוי: 171 - אני יכול להיות הסגן שלך כבר.

מיקי לוי: אני כל הזמן שומר שלא תעשה טעויות.

משה גפני: זה במסגרת המשכורת שלך כחבר כנסת.

משה גפני: בעמוד 25 – אני פשוט הולך לפי הסדר.

משה גפני: אני דילגתי על זה.

משה גפני: בעמוד 25 יש פניה של משרד הבריאות שהוסברה אתמול, מספר פניה לוועדה 171.

משה גפני: מי בעד אישור הפניה ירים את ידו?

משה גפני: מי נגד?

משה גפני: בעד הפניה – רוב

משה גפני: פניה מס' 171 – משרד הבריאות, אושרה.

משה גפני: הפניה אושרה.

מיכל בירן: כמובן - - - לפרוצדורה, לא לתקציב - - -

מיקי לוי: לא, גם כל הפניה לא הוסברה.

עיסאווי פריג': למה אתה לא פותח את זה לדיון עכשיו?

עיסאווי פריג': גפני, אומרים שלא הוסברה.

משה גפני: הוסברה, הוסברה.

משה גפני: יש אחת שלא הוסברה.

עיסאווי פריג': אני לא שלם להצביע נגד הבריאות.

משה גפני: הוסבר אתמול.

עיסאווי פריג': אומרים שלא.

משה גפני: אחד לא הוסבר.

משה גפני: הוא יצטרך להיות מוסבר.

משה גפני: לא אצביע ללא הסבר.

עיסאווי פריג': אני לא מרגיש טוב להצביע נגד הבריאות.

עיסאווי פריג': השיטה שלו – רוצה לעשות את כולנו חולים.

עיסאווי פריג': זה לא טוב.

משה גפני: הפניה שעליה הצבענו מדברת על פיתוח בתי חולים.

משה גפני: אתמול זה הוסבר באריכות בבתי חולים של קופת חולים כללית, מבנה של בריאות האישה בנהריה וכו'.

משה גפני: זה הוסבר אתמול.

עיסאווי פריג': אז למה מיקי אומר שלא הוסבר?

מיקי לוי: עזוב.

מיקי לוי: הביאו, למשל, בריאות הנפש ב - - -

משה גפני: כן, זה נכון.

משה גפני: יש לו טענות - - -, זה לא קשור לזה.

משה גפני: על-פי החוק זה אפשרי.

עיסאווי פריג': אז בוא תפצל את ההעברה.

מיקי לוי: עיסאווי, אתה רואה חשבון.

מיקי לוי: כמה עבר לבתי חולים נצרתיים?

עיסאווי פריג': זה לא העניין.

משה גפני: עיסאווי פריג', אתה רוצה להקשיב לי?

עיסאווי פריג': אני עליך סומך בארבע עיניים.

משה גפני: אני הולך להגיד לך בדיוק את הבעיות.

משה גפני: הבעיה היא שיש פה שלוש העברות כששלושתן של משרד הבריאות.

משה גפני: באחת יש הפחתה בבריאות הנפש ובאחת יש העלאה.

משה גפני: זה דבר שעד היום היה כל הזמן.

משה גפני: אמרתי לאנשי משרד האוצר: אני לא אסכים לדבר הזה.

משה גפני: אני רוצה שב-2016 - - -.

משה גפני: הם יכולים על-פי החוק לעשות את זה, זה דבר נורא.

משה גפני: זה מבלבל את הכול.

משה גפני: מיקי לוי טען את זה אתמול, זו טענה נכונה.

משה גפני: זה היה בקדנציה הקודמת, זה היה לפני שתי קדנציות.

משה גפני: זה כל הזמן כך.

משה גפני: אמרתי להם: אתם תצטרכו להיכנס למשטר אחר בעניין של ההעברות.

משה גפני: אני לא יכול למנוע את ההעברה הזו.

עיסאווי פריג': אין בעיה, קיבלתי.

עיסאווי פריג': אז ההעברה הבאה של משרד הבריאות שתהיה לכאן, לא תהיה לפי אותה מתכונת.

משה גפני: נכון.

עיסאווי פריג': אתה מתחייב.

משה גפני: אני לא מתחייב לשום דבר.

משה גפני: עיסאווי, אני לא מתחייב.

משה גפני: מה זה "מתחייב"?

עיסאווי פריג': אתה אמרת שזה לא בסדר, אתה מתריע על ליקוי.

משה גפני: אבל אני אומר את זה ביוזמתי כל הזמן.

משה גפני: הבנתי, אני כבר אמרתי את זה מיליון פעם.

משה גפני: תבחן אותי.

עיסאווי פריג': זה לא נוח לי להצביע - - -

באסל גטאס: אתמול היתה פניה 175 עד 168, לא יודע, שכללה קיצוץ גם בתעסוקה וגם בעוד משהו – 121 מיליון.

באסל גטאס: דיברנו על זה.

באסל גטאס: האם אנחנו עומדים להצביע על זה היום?

באסל גטאס: היתה פניה שכללה קיצוץ 66 מיליון שקל לתעסוקה ו-121 מיליון.

באסל גטאס: האם נגיע לזה היום?

משה גפני: נגיע לזה ונצביע.

באסל גטאס: אתה בעד שנצביע?

משה גפני: מה זה משנה מה שאני, אני אחליט עד אז.

משה גפני: אתה שואל מה אני?

משה גפני: אני שבוי באיזושהי - - -

באסל גטאס: אתה אמרת שתעמוד על זה שלא יהיה.

<קריאה: זה ההכשרות המקצועיות.

משה גפני: כן, דיברתי איתם.

משה גפני: הם אומרים שזה לא ייפגע.

משה גפני: דיברתי אתו בטלפון, אבל זה לא בסדר.

משה גפני: דיברתי עם משרד הכלכלה תוך כדי הישיבה.

משה גפני: הם אומרים שזה לא ייפגע, שזה רק הרשאה להתחייב.

באסל גטאס: אבל הם לא הגיעו להסביר את זה.

משה גפני: הם לא היו צריכים להסביר, זו לא פניה שלהם.

משה גפני: 172 עד 173 זה ניצולי השואה.

משה גפני: זה היה אתמול.

משה גפני: מי בעד אישור הפניות ירים את ידו?

משה גפני: ניצולי השואה.

סתיו שפיר: רגע, אבל לא ניתנו על זה שום תשובות.

<קריאה: אנחנו מדברים על הפרוצדורה, אנחנו לא נגד ניצולי השואה.

משה גפני: מי נגד?

משה גפני: לא מדברים בשעת הצבעה.

משה גפני: אני טעיתי.

משה גפני: בעד הפניות – 9

משה גפני: פניות מס' 172 עד 173 – ניצולי השואה, אושרו.

משה גפני: תשעה בעד.

משה גפני: מי נגד?

מכלוף מיקי זוהר: תראה איזה לב טוב יש לאראל.

מכלוף מיקי זוהר: הוא שמע ניצולי שואה הוא מיד הרים את היד.

מכלוף מיקי זוהר: בלי להסס הוא הרים את היד.

מכלוף מיקי זוהר: זה מראה שיש לו לב.

אראל מרגלית: זה עם ה-180,000 איש?

אראל מרגלית: לא הצבענו על זה שבוע שעבר?

משה גפני: לא, לא.

משה גפני: זה משהו אחר.

משה גפני: תשעה בעד.

משה גפני: מי נגד ניצולי השואה?

עיסאווי פריג': למה אתה אומר ניצולי השואה, תגיד את השם.

עיסאווי פריג': זה לא פייר מצדך.

עיסאווי פריג': זה כמו שאתה תגיד: סעיף מתנחלים - מי בעד ומי לא?

עיסאווי פריג': מה זה קשור?

עיסאווי פריג': למה אתה עושה את זה?

משה גפני: 172 עד 173 אושר.

<טמיר כהן: מיקי, על זה גם רביזיה?

מיקי לוי: על הכול רביזיה.

מיקי לוי: על הראשון לא.

משה גפני: 174 – בתי חולים ממשלתיים, עמוד 31.

משה גפני: אני הולך לפי הסדר.

משה גפני: מי בעד אישור הפניה ירים את ידו?

סתיו שפיר: רגע, איזו פניה?

סתיו שפיר: סליחה, גפני.

סתיו שפיר: לא התקיים דיון על הפניה הזו.

סתיו שפיר: זה שחברי הקואליציה יושבים פה ופשוט מרימים את היד זה - - -

משה גפני: היה הסבר.

משה גפני: היחיד שלא היה הסבר היה בסוף – ביטוח לאומי.

סתיו שפיר: לא, לא התקיים גם על הפניה הזו.

משה גפני: על הפניה הזו ודאי שהתקיים.

סתיו שפיר: הדיון שאנחנו קיימנו אתמול שישבנו מיקי אני ואתה?

משה גפני: כן, ודאי.

סתיו שפיר: איפה ישבו חברי הקואליציה בדיון הזה?

סתיו שפיר: על מה - - -?

בצלאל סמוטריץ': אנחנו הכנו את החומר קודם.

בצלאל סמוטריץ': מה את רוצה?

סתיו שפיר: יש פה קיצוצים מבתי חולים, זה בסדר?

סתיו שפיר: קראת?

סתיו שפיר: זה בסדר שמקצצים מבתי חולים?

סתיו שפיר: איפה קראת?

סתיו שפיר: קראת בפייסבוק שמקצצים בבתי חולים?

משה גפני: חברת הכנסת סתיו שפיר קוראת לחברי הוועדה - - - סתיו, סתיו.

משה גפני: 174 – מי בעד אישור הפניה?

סתיו שפיר: אתה לא חושב שראוי שנשאל שאלה אחת לבדוק למה מקצצים מבתי חולים?

סתיו שפיר: זה לא מצחיק בכלל.

סתיו שפיר: חבר קואליציה אחד, חוץ מגפני, לא ישב פה אתמול.

<קריאה: אנחנו קוראים את מה שיש לך לומר בפייסבוק, לא פה.

משה גפני: אני פונה בשם חברת הכנסת סתיו שפיר לכל חברי הוועדה שלא השתתפו בדיון לא להצביע.

בצלאל סמוטריץ': אנחנו סומכים על גפני - - -

מכלוף מיקי זוהר: לפנייך מקבלים את הפניות, מעורבים בהחלטות.

מכלוף מיקי זוהר: אם אנחנו מסכימים זה בא לפה, אם אנחנו לא מסכימים לפה זה לא בא לפה.

מכלוף מיקי זוהר: את מבינה?

מכלוף מיקי זוהר: אנחנו מעודכנים הרבה לפנייך, אם את לא יודעת.

מכלוף מיקי זוהר: אם אנחנו לא מסכימים פה למשהו, זה גם לא עובר – את יודעת.

מכלוף מיקי זוהר: את רק צועקת, אנחנו מבצעים - - -

סתיו שפיר: על מה היתה הפניה?

סתיו שפיר: - - - שקרן.

משה גפני: פניה 174 - בתי החולים הממשלתיים, מי בעד ירים את ידו?

עיסאווי פריג': למה לא אמרת מי הקבוצה הנהנית - שנבין?

סתיו שפיר: לא, מי הקבוצה שמקצצים לה.

סתיו שפיר: להוריד כסף לבתי חולים – זה בסדר מבחינת הקואליציה.

סתיו שפיר: יש בבתי חולים מלא - - -, אין בכלל תורים, אין זיהומים.

סתיו שפיר: הכול עובד מצוין, הכול מעולה.

משה גפני: 174 – בתי חולים ממשלתיים, מי בעד ירים את ידו?

משה גפני: מי נגד?

משה גפני: בעד הפניה – רוב

משה גפני: פניה מס' 174 – בתי חולים ממשלתיים, אושרה.

משה גפני: הפניה אושרה.

משה גפני: 191 עד 192 – היו אמורים להביא תשובות על ההתיישבות הצעירה.

עיסאווי פריג': מה זה ההתיישבות הצעירה?

<קריאה: אז הביאו את התשובות.

סתיו שפיר: לא, הם לא העבירו תשובות על ההתיישבות הצעירה, לא על מיקומים ולא על קריטריונים.

סתיו שפיר: רגע, הרפרנט של זה בכלל לא פה.

סתיו שפיר: גפני, אנחנו קיבלנו תשובות על ההתיישבות צעירה במענקים היום?

משה גפני: כן.

משה גפני: טמיר אומר שהוא שלח לכולם.

סתיו שפיר: לא על זה.

סתיו שפיר: לא של משרד הפנים.

משה גפני: כן.

סתיו שפיר: קיבלנו לא על זה.

<טמיר כהן: קיבלנו הבוקר בדיוק בקשר לבקשה הזו לעניין ההתיישבות הצעירה.

סתיו שפיר: מתי קיבלנו את זה?

<טמיר כהן: אנחנו קיבלנו את זה הבוקר.

סתיו שפיר: היום בבוקר.

משה גפני: כן.

<טמיר כהן: נשאל אתמול.

סתיו שפיר: סליחה, אז אם זה הגיע היום בבוקר וזה נשאל אתמול – אני ניהלתי ועדה עד לרגע זה – אז בואו נקרא בבקשה את התשובות שהגיעו לוועדה.

סתיו שפיר: נוכל להבין מאיפה הכסף הזה עובר.

סתיו שפיר: תעבירו לנו.

משה גפני: בסדר, נצביע על זה עוד מעט.

בצלאל סמוטריץ': לא הבנתי.

בצלאל סמוטריץ': למה מדלגים על ההתיישבות ועל ההצבעה?

משה גפני: יש תשובות, אני רוצה - - -

בצלאל סמוטריץ': אז שיחלקו את זה.

משה גפני: היום נצביע.

בצלאל סמוטריץ': לא, אני רוצה להצביע על זה עכשיו.

בצלאל סמוטריץ': אני לא מוכן היום.

עיסאווי פריג': תראה, הוא מאיים.

עיסאווי פריג': סמוטריץ, אתה מאיים על הקואליציה?

עיסאווי פריג': אתה נשמע מאיים.

עיסאווי פריג': הוא מאיים עליך.

עיסאווי פריג': גפני, 11:00.

אראל מרגלית: גפני, אני חושב שהגענו להארכה ונגמר הזמן.

משה גפני: יש לנו הארכה עד 11:15, ואנחנו נמשיך את הישיבה גם אחר הצהריים.

עיסאווי פריג': מה זה?

עיסאווי פריג': אתה מצפצף על החוק?

בצלאל סמוטריץ': קיבל הארכה מיושב-ראש הכנסת.

בצלאל סמוטריץ': עיסאווי, אתה היית מוכן גם ב-11:30 את ההעברה לערבים לעשות.

בצלאל סמוטריץ': נכון, עיסאווי?

בצלאל סמוטריץ': זה גם ב-12:00 אפשר לעשות.

עיסאווי פריג': - - - אני איש אופוזיציה, אני איש מרצ - - -

בצלאל סמוטריץ': אתה תישאר איש אופוזיציה לנצח.

יצחק וקנין: עיסאווי, מעבירים פה העברות למגזר.

יצחק וקנין: מה, המתנחלים הם - - - ?

יצחק וקנין: מגיע להם כמו שמגיע לך.

עיסאווי פריג': מה זה קשור למגזר?

עיסאווי פריג': לא על חשבוננו.

יצחק וקנין: לא על חשבונך.

עיסאווי פריג': על חשבון אזרחי מדינת ישראל - - - אל תתביישו להגיד את זה - - -

נורית קורן: זה לא על חשבונכם.

נורית קורן: זה לא על חשבון אזרחי מדינת ישראל.

נורית קורן: די עם הפופוליזם הזה, מספיק.

נורית קורן: הם נמצאים במדינה.

משה גפני: אני הולך לפי הסדר.

משה גפני: אני חוזר לסוף החוברת הקודמת.

משה גפני: 191 עד 192 יש העברה של 32 מיליון.

משה גפני: זה בחוברת הראשונה שאמרתי שאולי נעביר את זה אולי לזה.

משה גפני: מבקש ממני מיקי זוהר שנדון עכשיו.

משה גפני: אתמול הוסברה ההעברה הזו והתגלו בה בעיות, לפחות בסעיף הזה של מענק התיישבות צעירה.

משה גפני: למה התגלו בה בעיות?

משה גפני: היו בעיות משפטיות.

משה גפני: מיקי, אני צריך את ההקשבה שלך.

משה גפני: אתה ביקשת שנדון על זה.

משה גפני: היו בה בעיות מכיוון שהתברר שביהודה ושומרון המענק להתיישבות צעירה הולך רק למועצות אזוריות או ליישובים עירוניים שהם פחות מ-3,500 תושבים – הבנו.

עיסאווי פריג': למאחזים, יענו.

<קריאה: - - - בכל הארץ.

משה גפני: הבנו, התיישבות ביהודה ושומרון.

משה גפני: יש את הרשימה פה?

משה גפני: את הרשימה הם הביאו?

<טמיר כהן: לא.

משה גפני: אבל ביקשתי רשימה.

עיסאווי פריג': למה שיביאו לך?

עיסאווי פריג': הם מצפצפים עליך.

<שגית אפיק: הם לא הביאו רשימה.

<שגית אפיק: אני גם לא בטוחה שהביאו קריטריונים.

עיסאווי פריג': הכותרת - - - העברה בעייתית.

משה גפני: אתם רוצים?

משה גפני: אני אצביע ולא נשאל כלום והכול בסדר.

משה גפני: זה הכול, יש חוב להעביר את זה.

משה גפני: אני אמרתי גם אתמול, אני אצביע בעד.

סתיו שפיר: למה שתצביע בעד?

משה גפני: ככה, אני רוצה להצביע בעד.

מיקי לוי: זה הוציא ישובים חרדים שנמצאים ביהודה ושומרון.

מיקי לוי: איך אתה מצביע על זה?

מיקי לוי: גפני, אתה מוציא ישובים חרדים ביהודה ושומרון, איך אתה מצביע על זה?

משה גפני: ואז שאלתי לגבי רמת הגולן.

משה גפני: ברמת הגולן אין את הקריטריון הזה.

משה גפני: זה מועצות, זה לא היישובים – לא משנה.

משה גפני: ברמת הגולן באותו סעיף אין את הקריטריונים של מועצה אזורית ואין את הקריטריונים של ישוב עירוני פחות מ-3,500.

משה גפני: שאלתי מה ההבדל בין רמת הגולן לבין יהודה ושומרון, ומישהו לחש לי באוזן שביהודה ושומרון יש גם ישובים חרדים אז צריך לעשות קריטריונים שהם יהיו בחוץ, וברמת הגולן אין ישובים חרדים אז לא צריך קריטריונים.

משה גפני: אז הקריטריונים הם אחידים.

משה גפני: טענתי שמבחינה משפטית יש בעיה.

משה גפני: אמרתי שאני אצביע בעד.

אראל מרגלית: למה?

אראל מרגלית: איך אתה מצדיק את זה?

מכלוף מיקי זוהר: אני שכנעתי אותו להצביע בעד.

משה גפני: לא, אני אמרתי אתמול שאצביע בעד.

משה גפני: לא שכנעו.

משה גפני: אם מבחינת משפטית העניין הזה בסדר אנחנו מצביעים.

עיסאווי פריג': משפטית זה בסדר, כי אתם נתתם את הגלאט-כושר למהלך.

משה גפני: מה השאלה?

סתיו שפיר: יש לנו שאלות על המשפטית.

סתיו שפיר: קוד כל, אני מסתכלת עכשיו לראשונה על הנתונים שהועברו רק הבוקר משום מה.

סתיו שפיר: היה אפשר להעביר אותם אתמול.

סתיו שפיר: היה מספיק זמן לעשות את זה.

סתיו שפיר: אני רואה שהקריטריונים מאוד מאוד שונים בין מענקי התיישבות צעירה שניתנו ברמת הגולן לבין המענקים שניתנים ביו"ש.

סתיו שפיר: על בסיס מה השוני הזה בין הקריטריונים - המשקל שניתן למספר ישובים בשני הדברים, המשקל שניתן לגודל אוכלוסייה בשני המקומות?

סתיו שפיר: שאלה נוספת, גפני, שאני שאלתי זה האם נכנס בתוך המחשבה שערך לכאורה צוות מקצועי במשרד על זה שצריך לתת עכשיו עוד מענקים של 64 מיליון שקלים ליהודה ושומרון, במקום להעביר אותם לפריפריה או במקום להעביר לעוטף עזה, את הכספים שעוטף עזה היו אמורים לקבל אחרי "צוק איתן" - -

נורית קורן: מקבלים.

סתיו שפיר: לא קיבלו.

סתיו שפיר: לא נכון, שקר.

סתיו שפיר: - - שהיו אמורים לקבל אחרי "צוק איתן", אז בעבודה המקצועית לכאורה שנעשתה שאלתי אתכם מה השקלול של ההטבות ושל המענקים שמקבלים ביהודה ושומרון לעומת מה שקיבלו בעוטף עזה ולעומת מה שקיבלו ברמת הגולן?

משה גפני: נעבור להצבעה, נצביע בעד.

משה גפני: אני לא סומך, לא המשפטנים של משרד המשפטים, לא המשפטנים של משרד האוצר.

משה גפני: הם כולם מכורים.

משה גפני: הבנתי את השאלה.

סתיו שפיר: לא, אתה לא הקשבת לשאלה - - -

בצלאל סמוטריץ': נראה לי שאתמול אמרת שאסור לתקוף את הפקידים.

סתיו שפיר: גם לפקידים לא היתה תשומת לב כי היה נראה - - -

משה גפני: על איזה פקיד?

משה גפני: אני תקפתי פקיד?

סתיו שפיר: אוי, מספיק כבר עם הדבר הזה: אסור לתקוף, אסור לתקוף.

סתיו שפיר: מי שמשקר לוועדה צריך לתקוף אותו.

משה גפני: סתיו, תודה.

סתיו שפיר: לא סיימתי את השאלה.

סתיו שפיר: ביקשתי מכם פירוט של מה הסכום של המענקים שאתם מעבירים לרשויות ביהודה ושומרון לעומת המענקים שאתם מעבירים - זה תמיכות שאתם מעבירים לרשויות בכל רחבי הארץ, בעיקר בפריפריה - ולא קיבלתי על זה תשובה.

סתיו שפיר: סליחה, התשובות שעלו בבוקר הן לא תשובות מספקות בכלל.

סתיו שפיר: גם לא הסברתם פה את השינוי בהקצאה ובקריטריונים.

סתיו שפיר: אז מה שוות התשובות האלה?

משה גפני: מי משיב על השאלה הזו?

<סיון להבי: סיון ממשרד הפנים.

מיקי לוי: חברים, בשקט וברוגע ומקצועית אני מבקש, על-פי הידוע לכם האם הקריטריונים הנהוגים ברמת הגולן, יהודה ושומרון, הם קריטריונים שווים?

מיקי לוי: עזבו אותי פוליטיקה, דברו איתי או באחוזים - - -

סתיו שפיר: יש לך פה את הקריטריונים, הם שונים.

אראל מרגלית: זה נראה שונה לגמרי.

מיקי לוי: אני לא סתם שואל.

מיקי לוי: אני מבקש שתענו לי או באחוזים או בשקלים – מה שאתם רוצים.

סתיו שפיר: סיון, שאלה נוספת שהבטחתם להביא היתה בנוגע לאותם מענקי הקפאה שהועברו ליהודה ושומרון והועברו שלא כחוק לעמותת מועצת יש"ע, והחשבת הכללית היתה אמורה לבצע בדיקה בעניין.

סתיו שפיר: מיקי לוי כשהיה סגן שר האוצר, נמסר לו שהבדיקה מסתיימת בזה שמפסיקים את המענקים הלא חוקיים האלה.

סתיו שפיר: אתמול נאמר לנו בוועדה שהמענקים חזרו, צצו להם לפתע מחדש, למרות שהם מועברים שלא כחוק לעמותה פרטית.

סתיו שפיר: יש לך הסבר לדברים האלה?

<סיון להבי: לגבי הסכומים שמופיעים בפניה, הסכומים קבועים בהחלטת הממשלה 867 מ-20 לדצמבר.

<סיון להבי: במסגרתה קבעה הממשלה שהסכומים יועברו זו השנה האחרונה.

<סיון להבי: במקביל יוקם צוות שיבחן את המענקים הן לגולן והן ליהודה ושומרון.

<סיון להבי: אחת מהמטרות של הצוות תהיה באמת לבחון האם קיימת אבחנה - - -.

<סיון להבי: כי יש הבדל בין תנאי הסף בין הגולן – אנחנו מכנים אותם השדרה המזרחית, לא הגולן – בין השדרה המזרחית לבין יהודה ושומרון, והאם יש הבדלים בנתונים של ההקצאה.

<סיון להבי: הממשלה גם קובעת שלא יוקצו מענקי - - - נוספים עד להגשת מסקנות הצוות.

סתיו שפיר: ברמת הגולן, אבל מוקצים ביהודה ושומרון.

<שגית אפיק: סיון, אבל המשקל הניקודי באחוזים שנתתם לכל קריטריון, שואלים אותך כאן למה הוא שונה באזור אחד לאזור אחר?

<שגית אפיק: כשאנחנו עשינו, למשל, את מפת הטבות המס, אחד הדברים שהקפדנו עליו לאורך כל החוק זה שהאחוזים יהיו שווים לכל היישובים.

<שגית אפיק: הרבה ישובים נפגעו כתוצאה מהאחדות הזו, אבל כך עובד שוויון.

<שגית אפיק: למה עשיתם את השונות הזו?

<סיון להבי: מכיוון שמדובר בשתי תקנות נפרדות, הקריטריונים לאורך השנים היו שונים.

<סיון להבי: הממשלה באמת ראתה שיש פה איזה שונות.

<סיון להבי: היא מבקשת שאותו צוות ידון בשתי ההקצאות האלה ויפעל לקביעת - - -

<שגית אפיק: זאת אומרת, הצוות הזה אמור לבחון גם את נושא השוויוניות של התקצוב והקריטריונים.

<סיון להבי: בהחלט.

סתיו שפיר: אז תבחנו ואחר כך תבקשו העברה - - -, - - - קריטריונים מעוותים.

<סיון להבי: משרד המשפטים גם נתן אישור ל - - -

משה גפני: אני מבקש מהיועצת המשפטית להגיד משפט ואחרי זה אני מצביע.

סתיו שפיר: היו לי שתי שאלות נוספות שהוא לא ענה עליהן.

סתיו שפיר: הוא באמצע לענות תשובה.

עיסאווי פריג': לא שאלתי.

<סיון להבי: ככל שיש בקשה לקבלת נתונים סופיים מהמשרד שלא נענתה, נענה עליהם בהקדם.

סתיו שפיר: לא.

סתיו שפיר: סליחה, ביקשתי את זה אתמול.

סתיו שפיר: זו חוכמה גדולה להגיד: אנחנו נעביר את זה.

<סיון להבי: אליי זה לא הגיע.

סתיו שפיר: ביקשתי אתמול פה בוועדה, יש את זה בפרוטוקול הוועדה.

<סיון להבי: - - - אני לא שמעתי.

משה גפני: סתיו, מה ביקשת?

סתיו שפיר: אתה צוחק עליי?

<סיון להבי: לא, אני לא קיבלתי - - -

סתיו שפיר: אתמול פה בוועדה כשישבנו, אפשר לפתוח את הפרוטוקול ולראות - - -

בצלאל סמוטריץ': מה שביקשו ממנו הוא העביר.

בצלאל סמוטריץ': מה את רוצה?

בצלאל סמוטריץ': - - -

סתיו שפיר: הוא לא העביר.

סתיו שפיר: אני ביקשתי לראות את שקלול כל הנתונים.

משה גפני: בסדר, הבנתי.

משה גפני: עיסאווי.

סתיו שפיר: גפני, תכבד את דבריי כשאני מדברת, בבקשה.

משה גפני: אני מכבד.

סתיו שפיר: הוא לא ענה את התשובות לוועדה.

סתיו שפיר: שקלול כל הנתונים של מענקים שניתנו ליהודה ושומרון לעומת המענקים שניתנו לפריפריה בשלוש השנים האחרונות.

סתיו שפיר: הם לא העבירו את הנתונים האלה אתמול.

סתיו שפיר: אתה אומר שלא שמעת את הבקשה שלי?

סתיו שפיר: זה לא נאמר מספיק חזק?

בצלאל סמוטריץ': אפשר לבקש עכשיו את כל תקציב המדינה כדי שאפשר יהיה להשוות.

בצלאל סמוטריץ': סתיו, אולי תבקשי עכשיו את כל תקציב המדינה למחר בבוקר - - -

סתיו שפיר: אתה עובד אצלו?

סתיו שפיר: - - -

בצלאל סמוטריץ': אני לא עובד אצלו - - -

משה גפני: סתיו, מספיק כבר.

משה גפני: בצלאל, לא קיבלת רשות דיבור.

סתיו שפיר: - - -ביהודה ושומרון?

סתיו שפיר: אתה מפקח פה על התקציב, תכבד - - -

משה גפני: סיון, אני מבקש ממך.

משה גפני: את כל הנתונים האלה שחברת הכנסת סתיו שפיר ביקשה אני מבקש אכן להעביר לה.

מיקי לוי: אבל יש כאן משהו.

מיקי לוי: סיון, ב-2009 – מה שהיא אומרת – יש החלטת ממשלה להעביר כספים ליהודה ושומרון.

מיקי לוי: הכספים האלה אחר כך התגלו כי הגיעו למקורות לא טובים.

בצלאל סמוטריץ': אז יש בדיקה ודינה זילבר הוציאה מכתב שבדקו ואין שום מועצה שהעבירה למקומות לא טובים.

בצלאל סמוטריץ': כתוב בכתב.

בצלאל סמוטריץ': כשזה נוח לך - - - אתה תומך, כשזה לא נוח לך אתה לא תומך.

מיקי לוי: סיון, אתה היית ממונה על הכספים האלה.

מיקי לוי: ב-2013 - 2014 התפרסם והתחילה חקירה בעניין הזה שכספים המשיכו לעבור, כאילו הפסיקו את הבנייה, העבירו פיצויים ליהודה ושומרון, למועצת יש"ע, שהעבירה אותם ליישובים והם חזרו חזרה למטרות פרסומת.

מיקי לוי: אנחנו עצרנו ברגע שהתחילה חקירת משטרה, ואתה יודע את זה, במה שהתפרסם בערוץ 2.

מיקי לוי: כדי לעקוף אותנו העבירו את הכספים האלה למשרד הפנים והכספים האלה ניתנו ישירות דרך משרד הפנים.

מיקי לוי: האם יש לך את הטבלאות של 13' – 14' שניתנו על- ידי משרד הפנים כשניסינו לעצור את הכספים האלה?

מיקי לוי: זה הכול.

משה גפני: תודה.

משה גפני: סיון, אני מבקש שתבדוק את זה במשרד.

משה גפני: אני מבקש שתעביר לה את זה.

סתיו שפיר: את כל השאלות האלה הוא קיבל אתמול.

סתיו שפיר: אז איכשהו הוא שכח את השאלות הרלוונטיות שנמצאות תחת חקירה הוא שכח ושכח להביא לוועדה.

משה גפני: עיסאווי, בבקשה.

עיסאווי פריג': בהעברה 192 ל-191 שאנחנו עומדים להצביע עכשיו אני רואה כאן למטה בהסכמים קואליציוניים - - -

מיקי לוי: בהתיישבות צעירה אני מבקש, אם תחליט להצביע - -

משה גפני: כן, אני מחליט להצביע.

מיקי לוי: - - אני רוצה לצבוע את זה.

מיקי לוי: למה?

מיקי לוי: כי אני יודע מתפקידי הקודם שזה נכנס למועצות המקומיות והם לא העבירו את הכספים למטרתם.

מיקי לוי: הם עשו ערבוב בכספים.

בצלאל סמוטריץ': - - - אתה מוציא שם רע.

עיסאווי פריג': שאלתי היא לאוצר.

עיסאווי פריג': כתוב בסוף: "על-פי הסכמים קואליציוניים, וזאת לאחר שהתקיימה בדיקה משפטית".

עיסאווי פריג': שאלתי – האם כל העברה תקציבית שאתם מביאים לכאן עוברת בדיקה משפטית או ייעוץ משפטי, או רק העברות שקשורות להתנחלויות?

עיסאווי פריג': שאלה נוספת, האם היועצים המשפטיים שמאשרים את ההעברות האלו הם יועצים משפטיים מיוחדים או שונים?

עיסאווי פריג': כי כל יועץ משפטי שצריך לאשר דבר כזה שמשקל שונה - - -?

עיסאווי פריג': האם יועצים מיוחדים שעברו הכשרה התנחלותית - - -?

משה גפני: השאלה ברורה.

משה גפני: הוא יענה לך עכשיו ואחרי זה תדבר איתי בארבע עיניים.

<סיון להבי: זה שאלה למשרד האוצר.

משה גפני: משרד האוצר, בבקשה.

<ניר אמסל: לא כל פניה עוברת ייעוץ משפטי.

<ניר אמסל: הפניה הזו, כמו שסיוון אמר, עברה החלטת ממשלה, ולכן יש פה ייעוץ משפטי בנושא הזה.

עיסאווי פריג': למה הבדיקה הזו עברה ייעוץ משפטי בשונה מהעברות אחרות?

משה גפני: היועצת המשפטית של הוועדה, תגידי לגבי העניין הזה.

<שגית אפיק: לפי הנחיית היועץ המשפטי לממשלה העברה תקציבית שהיא בעצם תוצר של הסכם קואליציוני צריכה לעבור חוות דעת משפטית.

<שגית אפיק: במקרה הזה גם היתה החלטת ממשלה, ולכן יש כאן חוות דעת משפטית שנעשתה בממשלה.

<שגית אפיק: אני אתייחס לשני עניינים, גם לשאלה שהעלה חבר הכנסת מיקי לוי לעניין חוקיות השימוש.

<שגית אפיק: בהחלטת הממשלה שאישרה את המענקים האלה נכתב שמשרד האוצר ומשרד הפנים יבהירו לרשויות המקומיות בטרם העברת המענקים למען הסר ספק כי השימוש בכספים האמורים על ידן ייעשה בכפוף לכל דין ולפעילות חוקית בלבד.

<שגית אפיק: הדבר נכתב גם בחוות הדעת המשפטית - -

סתיו שפיר: למה?

סתיו שפיר: במקרה שהם לא מבהירים זה לא ידוע שהכסף צריך לעבור - - -?

אראל מרגלית: יש לי שאלה.

משה גפני: אי-אפשר כך.

משה גפני: תנו להשלים, רגע.

משה גפני: ריבונו של עולם, אני לא מבין מה זה ההתערבות הזו.

<שגית אפיק: - - גם בחוות הדעת המשפטיות שיצאו ביחד עם החלטת הממשלה הזו ושבעצם מכוחן הובאה לכאן ההעברה התקציבית.

<שגית אפיק: חוסר השוויוניות שבקריטריונים זה גם דבר שלא נעלם מנציגי הממשלה ומנציגי הייעוץ המשפטי בממשלה, כפי שגם אתם ראיתם כאן את חוסר השוויון הזה.

<שגית אפיק: בסופו של דבר, הוחלט בממשלה על-ידי היועצים המשפטיים.

<שגית אפיק: הוחלט קודם בהחלטת ממשלה להמשיך את התקצוב הזה לשנה נוספת.

<שגית אפיק: היועצים המשפטיים אישרו את זה על בסיס העובדה שגם בשנת 2014 הדבר נעשה על בסיסם של אותם קריטריונים.

<שגית אפיק: כפי שהסביר כאן סיון להבי, הוקם צוות שאמור לבחון עד סוף ינואר 2016 את - - -

אראל מרגלית: הצוות הוקם ב-14 לאוקטובר, נכון?

<שגית אפיק: נדמה לי שהצוות הוקם בנובמבר.

<שגית אפיק: 1.11.2015, נדמה לי.

אראל מרגלית: אז אני קורא פה כתב מינוי לצוות בחינה - - -

<שגית אפיק: לא.

<שגית אפיק: ב-14 לאוקטובר הוא הנחה לתקצב, וב-1 בנובמבר הוקם הצוות.

<שגית אפיק: סוף ינואר הוא יסיים את עבודתו.

אראל מרגלית: אבל למה הוא כותב פה: לבחון את הצורך בתקצוב ואת שוויונות התקצוב?

אראל מרגלית: כי הם לא שוויוניים.

<שגית אפיק: כיוון שידוע שהתקצוב הוא ככל הנראה לא שוויוני.

<שגית אפיק: הבעיה לא נעלמה מעיניהם.

<שגית אפיק: לעניין הוועדה – כיוון שמונחת בפניכם העברה תקציבית שהיה ספק לגביה גם בתוך הממשלה, ואתם מצאתם כאן ביתר שאת שמדובר בדבר שהוא לא שוויוני, זה יהיה סביר מאוד להמתין עד לתוצאות אותו צוות בסוף ינואר שייתן את התגובה שלו לנושא, ולנושא השאלה האם - - -

אראל מרגלית: בסדר.

אראל מרגלית: אנחנו רוצים התייעצות בעניין.

אראל מרגלית: אנחנו ממש חייבים התייעצות.

עיסאווי פריג': זה נושא חדש שמחייב התייעצות.

<קריאה: - - -להצביע.

משה גפני: אני יודע, אני לא אעשה דבר שאסור – הבנתי.

מיקי לוי: סתיו, אסור לו להצביע.

משה גפני: קיבלנו אישור.

משה גפני: אל תגיד "אסור" בגלל שנראה כאילו הלכתי להצביע.

מיקי לוי: סליחה.

מיקי לוי: עבר הזמן, אדוני.

אראל מרגלית: אבל היושב-ראש נוהג בצורה אחראית.

משה גפני: רבותי חברי הכנסת, אני מפסיק את הישיבה על-פי הוראת היושב-ראש.

משה גפני: הוא נתן אורכה רק עד 11:15.

עיסאווי פריג': אתה איש ישר והגון.

משה גפני: אנחנו לא הולכים להצביע עכשיו.

משה גפני: אבל אנחנו, בעזרת השם, נצביע על כל ההעברות שנותרו, כולל ההעברה הזו.

משה גפני: אנחנו נצביע לאחר ההצבעות במליאת הכנסת, בלי נדר.

אראל מרגלית: אבל מה שאומרת שגית דורש תשובות.

משה גפני: מאה אחוז, הבנתי.

משה גפני: בלי נדר אנחנו נתכנס לאחר ההצבעות במליאת הכנסת.

משה גפני: תודה רבה.